CELEX: 32012D0063
Language: da
Date: 2011-10-31 00:00:00
Title: 2012/63/EU: Kommissionens afgørelse af 31. oktober 2011 — Statsstøttesag SA. 30931 (C/11) — Rumænien — Støtteordning vedrørende udvikling af luftfartsinfrastruktur (meddelt under nummer K(2011) 7863)  EØS-relevant tekst

2.2.2012   
            
            
               DA
            
            
               Den Europæiske Unions Tidende
            
            
               L 30/21
            
         KOMMISSIONENS AFGØRELSE
   af 31. oktober 2011
   Statsstøttesag SA. 30931 (C/11) — Rumænien
   Støtteordning vedrørende udvikling af luftfartsinfrastruktur
   (meddelt under nummer K(2011) 7863)
   (Kun den rumænske udgave er autentisk)
   (EØS-relevant tekst)
   (2012/63/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a), og
   ud fra følgende betragtninger:
   1.   SAGSFORLØB
   
   
               (1)
            
            
               Ved elektronisk anmeldelse af 17. maj 2010 underrettede de rumænske myndigheder i henhold til artikel 108, stk. 3, i traktaten om Den Europæiske Unions funktionsmåde (i det følgende benævnt »EUF-traktaten«) Kommissionen om en statsstøtteordning til fordel for de regionale lufthavne. Anmeldelsen blev registreret under sagsnummer N 185/10.
            
         
               (2)
            
            
               Den 23. juni 2010, 7. oktober 2010, 3. december 2010 og 17. marts 2011 anmodede Kommissionen om yderligere oplysninger om den planlagte foranstaltning. De rumænske myndigheder fremsendte de ønskede oplysninger den 22. juli 2010, 27. oktober 2010, 20. januar 2011 og 5. april 2011.
            
         
               (3)
            
            
               Den 15. september 2010 gav de rumænske myndigheder Kommissionen meddelelse om visse ændringer i den anmeldte ordning, især med hensyn til antallet af støttemodtagere.
            
         
               (4)
            
            
               Ved brev af 24. maj 2011 underrettede Kommissionen Rumænien om, at den havde besluttet at indlede den formelle undersøgelsesprocedure efter EUF-traktatens artikel 108, stk. 2, med hensyn til den anmeldte støtte og andre foranstaltninger til fordel for lufthavnene (i det følgende benævnt »beslutningen om indledning af proceduren«) (1). Kommissionen vedtog en berigtigelse af denne beslutning den 23. juni 2011.
            
         
               (5)
            
            
               Beslutningen om indledning af proceduren blev offentliggjort i Den Europæiske Unions Tidende
                   (2). Kommissionen opfordrede interesserede parter til at fremsætte eventuelle bemærkninger dertil.
            
         
               (6)
            
            
               Ved brev af 27. juni 2011, 5. juli 2011 og 19. august 2011 fremsatte Rumænien sine bemærkninger til beslutningen om indledning af proceduren.
            
         
               (7)
            
            
               Kommissionen modtog bemærkninger fra tre interesserede parter, nemlig luftfartsselskabet Carpatair — der opererer i Timișoara lufthavn — lufthavnen i Cluj-Napoca og den rumænske lufthavnssammenslutning. De interesserede parters bemærkninger vedrørte både den anmeldte ordning og de yderligere offentlige midler, der siden Rumæniens tiltrædelse af EU er ydet lufthavnene til dækning af driftstab.
            
         
               (8)
            
            
               Ved brev af 16. september 2011 videresendte Kommissionen de interesserede parters bemærkninger til Rumænien.
            
         2.   BESKRIVELSE AF DEN ANMELDTE FORANSTALTNING
   
   
               (9)
            
            
               Den anmeldte foranstaltning vedrører den offentlige finansiering af infrastrukturinvesteringer i de små regionale lufthavne.
            
         
               (10)
            
            
               Den anmeldte foranstaltning tager sigte på at støtte overholdelsen af sikkerhedsstandarderne for flytrafikken i Rumæniens regionale lufthavne, udvikling af en sikker og funktionel luftfartsinfrastruktur samt forbedring af adgangsforholdene og regionaludviklingen.
            
         
               (11)
            
            
               I den indledende undersøgelsesfase forklarede de rumænske myndigheder, at Rumæniens regionale lufthavne generelt er tabsgivende, men at staten hvert år dækker deres driftstab. De rumænske myndigheder forelagde Kommissionen en omfattende liste over de offentlige midler, der siden Rumæniens tiltrædelse af EU er ydet lufthavnene i kategori D.
            
         
               (12)
            
            
               De rumænske myndigheder oplyste, at værdien af den årlige støtte til lufthavnene for størstepartens vedkommende svarer til værdien af den støtte, der er fritaget for anmeldelsespligten i henhold til Kommissionens beslutning 2005/842/EF af 28. november 2005 om anvendelse af bestemmelserne i EF-traktatens artikel 86, stk. 2, [nu artikel 106, stk. 2, i traktaten om Den Europæiske Unions funktionsmåde] på statsstøtte i form af kompensation for offentlig tjeneste ydet til visse virksomheder, der har fået overdraget at udføre tjenesteydelser af almindelig økonomisk interesse (3) (i det følgende benævnt »SGEI-beslutningen«).
            
         
               (13)
            
            
               Den offentlige finansiering af Timișoara lufthavn skulle være eneste undtagelse, da den ifølge de rumænske myndigheder ikke udgør statsstøtte, for så vidt som foranstaltningen opfylder det markedsøkonomiske investorprincip. Kommissionen foretager en særskilt evaluering af den offentlige finansiering af Timișoara lufthavn.
            
         3.   TILBAGETRÆKNING AF ANMELDELSEN
   
   
               (14)
            
            
               Ved brev af 25. juli 2011 trak de rumænske myndigheder anmeldelsen i statsstøttesag SA. 30931 om finansiering af infrastrukturinvesteringer i Rumæniens små regionale lufthavne tilbage. De rumænske myndigheder meddelte, at de havde planer om at yde støtte til disse lufthavne i overensstemmelse med EF-retningslinjerne for finansiering af lufthavne og statslig startstøtte til luftfartsselskaber, som opererer fra regionale lufthavne (4) (i det følgende benævnt »luftfartsretningslinjerne«) og SGEI-beslutningen.
            
         
               (15)
            
            
               I luftfartsretningslinjerne erkendes det, at visse former for virksomhed, som lufthavnene varetager, og i undtagelsestilfælde også forvaltningen af en lufthavn, som helhed kan betragtes som en tjenesteydelse af almindelig økonomisk interesse (i det følgende benævnt »SGEI«). Under sådanne omstændigheder kan lufthavnsoperatøren kompenseres af de offentlige myndigheder for de ekstra omkostninger, som forpligtelsen til offentlig tjeneste medfører.
            
         
               (16)
            
            
               SGEI-beslutningen anvendes dels på kompensation for offentlig tjeneste til virksomheder, hvis gennemsnitlige årsomsætning før skat, alle aktiviteter iberegnet, udgør under 100 mio. EUR i de to regnskabsår forud for det regnskabsår, hvori de fik overdraget tjenesteydelsen af almindelig økonomisk interesse, og som modtager en kompensation for den pågældende tjeneste på under 30 mio. EUR om året, dels på kompensation for offentlig tjeneste til lufthavne, hvis gennemsnitlige årlige trafik ikke overstiger 1 000 000 passagerer i de to regnskabsår, der går forud for det år, hvori tjenesteydelsen af almindelig økonomisk interesse blev overdraget. Når betingelserne i SGEI-beslutningen er opfyldt, er kompensation for forpligtelsen til offentlig tjeneste forenelig med det indre marked og fritaget for anmeldelsespligten i EUF-traktatens artikel 108, stk. 3.
            
         
               (17)
            
            
               I overensstemmelse med artikel 8 i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (nu artikel 88) (5) kan den pågældende medlemsstat trække anmeldelsen tilbage i god tid, inden Kommissionen har vedtaget beslutningen om støtten. I alle tilfælde, hvor Kommissionen har indledt den formelle undersøgelsesprocedure, skal den afslutte den, jf. ovennævnte forordnings artikel 8, stk. 2.
            
         
               (18)
            
            
               I betragtning af at Rumænien har trukket anmeldelsen tilbage og vil yde støtte til de regionale lufthavne i overensstemmelse med luftfartsretningslinjerne og SGEI-beslutningen, har Kommissionen besluttet at indstille den formelle undersøgelsesprocedure med hensyn til den anmeldte foranstaltning i henhold til artikel 108, stk. 2, i traktaten om Den Europæiske Unions funktionsmåde.
            
         
               (19)
            
            
               Denne afgørelse påvirker ikke de øvrige foranstaltninger, der er omfattet af beslutningen om indledning af proceduren. Den formelle undersøgelse af de pågældende foranstaltninger er derfor fortsat i gang —
            
         VEDTAGET DENNE AFGØRELSE:
   Artikel 1
   Kommissionen har besluttet delvis at indstille den formelle undersøgelsesprocedure efter artikel 108, stk. 2, i traktaten om Den Europæiske Unions funktionsmåde med hensyn til den anmeldte ordning vedrørende offentlig finansiering i form af støtte til infrastrukturforbedringer i de små regionale lufthavne, da Rumænien har trukket anmeldelsen af det pågældende projekt tilbage.
   Artikel 2
   Denne afgørelse er rettet til Rumænien.
   
      Udfærdiget i Bruxelles, den 31. oktober 2011.
      
         
            På Kommissionens vegne
         
         Joaquín ALMUNIA
         
            Næstformand
         
      
   
   
      (1)  Den formelle undersøgelsesprocedure vedrører både den anmeldte ordning for offentlig finansiering i form af støtte til udvikling af lufthavnsinfrastruktur i små regionale lufthavne og de offentlige midler, der ydes visse lufthavne til dækning af driftstab.
   
      (2)  EUT C 207 af 13.7.2011, s. 3.
   
      (3)  EUT L 312 af 29.11.2005, s. 67.
   
      (4)  EUT C 312 af 9.12.2005, s. 1.
   
      (5)  EFT L 83 af 27.3.1999, s. 1.